### KISKŐRÖS VÁROS POLGÁRMESTERE

### ELŐTERJESZTÉS

(sürgősséggel a Képviselő-testület 2018. november 21-i ülésére)

**TÁRGY**: **A TANUSZODA felújítása, FEJLESZTÉSE**

A Kiskunsági Víziközmű-Szolgáltató Kft. ügyvezetője, mint a Kiskőrösi Fürdő üzemeltetője jelezte, hogy a tanuszoda gépészetének több felújítását, fejlesztését javasolja a hosszú távú zavartalan működéshez, az odalátogatók megfelelő komfortérzetének biztosításához.

Tájékoztatása szerint az új hőszivattyúkhoz érkező termálvíz hőcserélőn keresztül érkezik. A folyamatos üzem mellett a termálvíz miatt a hőcserélő lemezei 2-3 hónap alatt eltömődnek. A zavartalan működéshez a hőcserélő elé szűrő beépítése, valamint a hőcserélő termálvizes ágába mosató csonkok kialakítása szükséges, melynek költsége 390.500,-Ft+Áfa. További beruházást igényel, hogy a termálvizes tározó puffer tartály tisztításához való hozzáférés nem biztosított, ezért szükséges egy lebúvó nyílás és hozzá tartozó rámpa kialakítása 241.300,-Ft+Áfa összegben. A téli időszakban szükséges továbbá a tanuszoda légterének biztonságos hőn tartásához a gépészeti átalakítás. A 10 éve és jelenleg is használatban lévő Nordic típusú hőszivattyúk kiváltására az új Nibe típusú hőszivattyúk alkalmasak. A gépészet átalakításával az új hőszivattyúk a medence és a légtér fűtését egyaránt szolgálja. A beszerzett árajánlat alapján az átalakítás költsége 1.121.600,-Ft+Áfa. A termálvíz hőszivattyúhoz történő eljutását egy szivattyú biztosítja, amely a szigetelés nélküli aknában van elhelyezve. A talajvíz folyamatosan jelen van, melynek következtében a hőszivattyú többször leégett. Az akna szigetelésének költsége 537.600,-Ft+Áfa.

Az árajánlatok a koncesszióba vevő által előzetesen kivitelezőktől beszerzett árajánlatok alapján kerültek meghatározásra.

A szükségszerű beruházások összköltsége 2.291.000,-Ft+Áfa, mely összeg az Önkormányzat 2018. évi költségvetésében biztosított.

Kiskőrös Város Önkormányzata, mint koncesszióba adó és a Kiskunsági Víziközmű-Szolgáltató Kft., mint koncesszióba vevő között a Kiskőrös Fürdő üzemeletetése tárgyában létrejött szolgáltatási koncessziós szerződésre figyelemmel a beruházások megvalósításáról a Képviselő-testület dönt. A beruházási munkák mielőbbi megvalósítása, kivitelezése érdekében koncesszióba adó koncesszióba vevővel külön megállapodást köt.

Az előterjesztés sürgősségét indokolja, hogy koncessziós felek a testületi anyag kiküldését követően egyeztettek a beruházások indokoltságára vonatkozóan.

Fentiek alapján javasom, hogy a Képviselő-testület járuljon hozzá a határozat-tervezetben foglaltak szerint döntsön.

**Kiskőrös, 2018. november 21.**

 **Domonyi László sk.**

 **polgármester**

**HATÁROZAT - TERVEZET**

A Képviselő-testület:

1. egyetért azzal, hogy Kiskőrös Város Önkormányzata és a Kiskunsági Víziközmű-Szolgáltató Kft. a 2015. július 1. napján kelt szolgáltatási koncessziós szerződés VII. 10. és VII. 24. pontjaira figyelemmel megállapodást kössön a tanuszodában megvalósítandó szűrő és mosató csonkok kialakítására, lebúvó nyílás és rámpa kialakítására, új hőszivattyú működtetése érdekében gépészeti átalakítás kivitelezésére, valamint az akna szigetelésére összesen 2.291.000,-Ft+Áfa összegben,
2. felhatalmazza a polgármestert, hogy a tanuszoda felújítási, fejlesztési munkáinak megvalósítására vonatkozó megállapodást megkösse, a kapcsolódó jognyilatkozatokat megtegye.

**Felelős:** polgármester

**Határidő:** értelemszerűen